Chinram Chung Ziknawh-Eihmuar Ning Aa Thleng? – Chin World News Evening\nJanuary 8, 2021 January 8, 2021 Salai Van Chin News\nBy: Salai KB Thawng: Ziknawh eitu maw kan palh deuh, a petu dah? Ka tlangtar hi voi tam nawn ka tial bal cang mi a si nain ka hun nolh rih ko lai. Nizaan naihrawng biachawkvai a leng mi cu, “Atu ahcun Bawi pawl kha tangka in zik an nawh ti hna lo. An nupile tu kha tangka si loin suitlang an pek cang hna,” tiah biachawkvai a leng. “Biachawkvai” kan ti bantuk in aho nih dah a pek i ahodah a pek ahodah a cohlangtu a si ti cu kan hngal kho lo.\nKhatlei ah Asia Foundation nih “Ziknawh eihmuar sang bik cu Chinram a si,” tiah cathanh a rak chuah bal. Hi kong ah Chin Ramkulh Cozah Chief Minister Salai Lian Luai nih “Asia Foundation tuanvo ngeitu he tonbiaruahnak kan ngei cang. A dik lo mi a si. Cucaah, kanmah Chin Cozah website zong ah kan tar cang. A dik lo mi an kan puh bia a si,” tiah a rak ka chimh bal.\nAsinain, midingfel ah kan ruah mi hna zong hi tangka hmai ahcun kan mit a mui tawn. Cucu, al khawh lo mi thil a si. Hluttaw Palai kan chuahka ahcun “Ziknawh eihmuar doh hi kaa hmaithlak lai,” ti cu kan biatlaih cio a si nain kum khat a hung liam, kum hnih a hung liam i a donghnak ahcun kan i rum phahnak ko cu mu. A ngaingai cu Bawi pawl hi an lahkhah (thlahlawh) lawng cun an rum kho nemmam lai lo. Mirum an si kho bal lai lo. A pinlei thil pawl ruang tu ah khin, taihkhaan hna kan caw. Innlo tha le hmun tha pipi hna kan ngei.\nKa bia ka fun lai. Tender hmuh duh rumro ruang ahcun maw, suitlang hna cu kan hman ko (Tehte cu a um lo, biachawkvai ka ti cang). Tangka tom cu maw kan chehhnawh rih hna. Company pawl nangmah maw sual deuh, na va pek i a cohlangtu dah? Palai a rak i cuh mi Pi Iang Tial bia cun, “Nan riantuan mi hi tanakha thuh mi sawhsawh an si. Sau a nguh mi zong an si fawn lo,”tiah a rak chim mi kha a dik ko hnga lo maw? Apetu nangmah le keimah maw sual deuh, a cohlangtu dah, ti hi ruah a phu ngaingai cang. Cu nih cun maw miphun le ram ca ah rian kan tuan, kan ti ngam rih hnga? Ref: The Hakha Times